บิ๊กแฮลเชี่ยนเฉือนเศษหุ้นขายรายใหญ่
ผู้ถือหุ้นใหญ่ HTECH เฉือนหุ้นแบ่งขายนักลงทุน เชื่อ &#8220;โสรัตน์&#8221; ลงทุนระยะยาว ไม่ได้หวังเขย่าหุ้น
19 ส.ค. 2554

ผู้ถือหุ้นใหญ่ HTECH เฉือนหุ้นแบ่งขายนักลงทุน เชื่อ “โสรัตน์” ลงทุนระยะยาว ไม่ได้หวังเขย่าหุ้น
น.ส.เภธรา ริมชลา รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 29 พ.ย.ที่ผ่านมา ได้จำหน่ายหุ้นบริษัท แฮลเชี่ยน เทคโนโลยี (HTECH) ให้กับนายโสรัตน์ วณิชวรากิจ นักลงทุนและนักอุตสาหกรรม จำนวน 10 ล้านหุ้น คิดเป็น 4.17% ของทุนจดทะเบียนชำระแล้ว ภายหลังการขายเหลือหุ้นจำนวน 4.71%
น.ส.เภธรา กล่าวว่า ได้นำหุ้นที่ถือส่วนตัวบางส่วนมาขายให้กับนายโสรัตน์ โดยรวมกับผู้ถือหุ้นเดิมคนอื่นๆ ด้วย ซึ่งหลังจากขายหุ้นแล้วจะดูจังหวะซื้อหุ้นกลับ
นายพีท ริมชลา ประธานกรรมการบริหาร บริษัท แฮลเชี่ยน เทคโนโลยี กล่าวว่า นายโสรัตน์เป็นนักลงทุนที่สนใจลงทุนหุ้น HTECH โดยติดต่อผ่านโบรกเกอร์ใหญ่แห่งหนึ่งเข้ามา เสนอขอซื้อหุ้นจำนวนหนึ่งซึ่งมากกว่าที่เสนอขาย จึงรวบรวมหุ้นจากผู้ถือหุ้นเดิมที่ต้องการขายได้เพียงบางส่วน ไม่เพียงพอจึงนำหุ้นของ น.ส.เภธรา บุตรสาว มาผสมรวม 3 ล้านหุ้น ให้ครบจำนวนที่ต้องการขาย 10 ล้านหุ้น และจุดที่ต้องการคือ การเข้ามาร่วมช่วยสร้างความเจริญให้บริษัท ไม่ใช่การเข้ามาเขย่าหุ้นเก็งกำไร 
“การถือหุ้นของนายโสรัตน์ 8.17% ถึงระดับที่สามารถส่งตัวแทนเข้าร่วมเป็นกรรมการได้ ซึ่งเบื้องต้นเท่าที่คุยกัน นายโสรัตน์สนใจลงทุนระยะยาว โดยมองเห็นศักยภาพของธุรกิจและสไตล์การบริหารงานของที่นี่ เท่าที่ดูเข้าใจว่าผู้ถือหุ้นรายนี้มีพอร์ตการลงทุนที่ใหญ่ ก็ต้องมีกำไรจากการลงทุน คงห้ามไม่ได้ว่าถือหุ้นระยะยาวแล้วห้ามขายหุ้น” นายพีท กล่าว